BarokkiKuopio

BarokkiKuopio-festivaali on vuodesta 2005 alkaen Kuopiossa järjestetty vanhan musiikin tapahtuma. 21. BarokkiKuopio järjestetään 16.-20.7.2025.BarokkiKuopio

Tapahtuman taiteellisena johtajana on vuodesta 2017 alkaen toiminut cembalisti ja kapellimestari Matias Häkkinen. Vuosina 2005–2016 taiteellisena johtajana toimi Markus Kuikka. Tapahtuman järjestämisestä vastaa BarokkiKuopion kannatusyhdistys ry ja sen residenssiorkesterina toimii Ensemble Nylandia.

Konserttipaikkoja ovat muun muassa Kuopion Tuomiokirkko, Männistön kirkko (Pyhän Johanneksen kirkko), Männistön vanha puukirkko ja Puijon kirkko. Lisäksi festivaali on levittäytynyt Kuopion katukuvaan, puistoihin, museoihin, ravintoloihin, kahviloihin ja kapakoihin. BarokkiKuopio on järjestänyt useana kesänä myös lapsille suunnattuja barokkimusiikin konsertteja ja elokuvanäytöksiä. Vuodesta 2018 alkaen konsertteja on järjestetty myös kesän festivaaliviikon ulkopuolella ja festivaalin päätöskonsertti kuullaan yleensä myös Helsingissä. Vuonna 2019 BarokkiKuopio-festivaali levittäytyi Kuopion katukuvaan musiikkisuunnistuksella ja vuonna 2023 Puijon metsään useaksi viikoksi australialaisen nokkahuilisti ja performanssitaiteilija Genevieve Laceyn suunnittelemalla luontoaiheisella Pleasure Garden - Soiva metsä -ääni-installaatiolla.https://www.savonsanomat.fi/paikalliset/5885751https://www.barokkikuopio.com/soivametsa.html

Festivaalilla esiintyvät taiteilijat ovat kotimaisia ja ulkomaisia alansa tunnustettuja tekijöitä. Vuosien varrella festivaalilla ovat konsertoineet muiden muassa trumpetisti Paweł Hulisz (2025), sopraano Rachel Fenlon (2024), nokkahuilisti Genevieve Lacey (2023), nokkahuiluyhtye The Royal Wind Music, sopraano Tuuli Lindeberg, Avanti!:n gambajouhiconsort, , Jaye Consort, Ensemble Nylandia, Ilpo Laspas, Bravade, Suomalaisen barokkiorkesterin yhtye, Jarmo Julkunen sekä sellisti Josetxu Obregón yhtyeensä La Ritiratan kanssa. BarokkiKuopiossa esiintyvät taiteilijat ovat kotimaisten ja ulkomaisten vanhan musiikin huippuammattilaisten lisäksi Itä-Suomesta lähtöisin olevia tai siellä työskenteleviä muusikoita. Varsinkin historialliset kosketinsoittimet, kuten klavikordi, cembalo ja urut ovat merkittävässä asemassa Kuopion seudulla.

Vanha musiikki tarkoittaa BarokkiKuopion yhteydessä 1600–1700-luvuilla sävellettyä musiikkia. Olennaista tapahtumalle on musiikin esittäminen kyseessä olevan ajan mukaista sointiasua edustavilla soittimilla. Käytännössä tämä tarkoittaa esimerkiksi barokkihuilua, barokkiviulua, viola da gambaa, cembaloa ja urkuja. Laulumusiikissa asiaan kuuluu perehtyneisyys ajanmukaiseen äänenmuodostukseen. Kesästä 2017 alkaen festivaalin tarjonta on laajentunut vanhan musiikin lisäksi myös elektronisen musiikin, rock-musiikin, kansanmusiikin ja nykymusiikin suuntiin. 

Tapahtumaa ovat tukeneet Taiteen edistämiskeskus, Suomen Kulttuurirahasto, Musiikin edistämissäätiö, Kuopion seurakuntayhtymä ja seurakunnat sekä Kuopion kaupunki. Yhteistyökumppaneita ovat muun muassa Café Barock, Ensemble Nylandia ja Kuopion kaupunginorkesteri.

 Festivaalin teemat 

 2025 juhla/julistus
 2024 sähkö/säihke
 2023 luonto/luonne
 2022 tunto/tunne
 2021 talo/talous
 (2020 peruttu tapahtumarajoitusten vuoksi)https://svamuli.fi/vanhan-musiikin-kentan-koronakevaan-kuulumisia/
 2019 urheus/urheilu
 2018 folk/kaikille
 2017 consort/yhdessä
 (2005-2016 ei teemaa)

 Kantaesitykset festivaalilla 

 Aino Peltomaa: FLOS (Ensemble Gamut!, Vappu Rossi, Tuomas Norvio, 2025, k.e.)
 Matthias McIntire: Sing nature alive from my insides (Rachel Fenlon, 2024, Euroopan kantaesitys)
 Katri Antikainen: BarokkiKuopio anthem (Jumiset muijat Ry, 2024, k.e.)
 Turkka Inkilä: Almanac (Antti Salovaara, Matias Häkkinen, Turkka Inkilä, 2023, k.e.)
 Gustav Nyström: Intimacy (Sini Vahervuo, 2022, k.e.)
 Niilo Tarnanen: Oma tunto / omatunto (Aura Visala, 2022, k.e.)
 Eero Hämeenniemi: Kolme laulua rakkaudesta sopraanolle ja soitinyhtyeelle (Tuuli Lindeberg ja Ensemble Nylandia, 2019, k.e.)
 Gustav Nyström: Sju ritualer renessanssinokkahuiluyhtyeelle (Q Consort, 2017–2019, k.e.)
 J.S.Bach/P.Arvo: Praeambulum nokkahuiluille ja live-elektroniikalle BWV821 (Petri Arvo, 2017, k.e.)

Lähteet

Aiheesta muualla
 www.barokkikuopio.com
 www.vanhamusiikki.net 

Luokka:Kuopion musiikki
Luokka:Kuopion tapahtumat
Luokka:Klassisen musiikin tapahtumat Suomessa‎
Luokka:Musiikkifestivaalit Suomessa